钦定古今图书集成/明伦汇编/官常典/第087卷 > 汉王元昌
## 钦定古今图书集成/明伦汇编/官常典/第087卷 > 汉王元昌

按《唐书》本传：汉王元昌，初王鲁，累迁梁州都督，后徙
封汉。有勇力，善骑射，数触轨宪。太宗手诏诲督，乃怨
望，附太子承乾通馈谢。来朝京师，宿东宫，尝有丑语。
又见帝侧有宫人，善琵琶，乃曰：“‘事成幸赐我’。承乾许
之，割臂血盟。事败，帝弗忍诛，欲免死，高士廉、李𪟝等
固争，不奉诏，乃赐死，国除。”

按《旧唐书》本传：汉王元昌，高祖第七子也。少好学，善
隶书。武德三年，封为鲁王。贞观五年，授华州刺史，转
梁州都督。十年，改封汉王。元昌在州，颇违宪法，太宗
手敕责之。初不自咎，更怀怨望，知太子承乾嫉魏王
泰之宠，乃相附托，图为不轨。十六年，元昌来朝京师，
承乾频召入东宫夜宿，因谓承乾曰：“愿殿下早为天
子。近见御侧有一宫人，善弹琵琶，事平之后，当望垂
赐。”承乾许诺。又刻臂出血，以帛拭之，烧作灰，和酒同
饮，共为信誓，潜伺间隙。十七年事发，太宗弗忍加诛，
特敕免死。大臣高士廉、李世𪟝等奏言：“王者以四海
为家，以万姓为子。公行天下，情无独亲。元昌苞藏凶
恶，图谋逆乱，观其指趣，察其心腑，罪深燕旦，衅甚楚
英，天地之所不容，人臣之所切齿。五刑不足申其罚，
九死无以当其愆。而陛下情屈至公，恩加枭獍，欲开
疏网，漏此鲸鲵。臣等有司，期不奉制，伏愿敦师宪典，
诛此凶慝，顺群臣之愿，敓鹰鹯之心，则吴、楚七君，不
幽叹于往汉；管蔡二叔，不沉恨于有周。”太宗事不获
已，乃赐元昌自尽于家，妻子籍没，国除。